Bekende kletsprogramaanbieder Jerry Springer oorledeJerry Springer (Augustus 2010) (Foto: Alberto E. Rodriguez/Getty Images North America/AFP) Die legendariese Amerikaanse kletsprogramaanbieder Jerry Springer, wie se program bekend gestaan het vir die bakleiery deur die gaste, vloekery en onthullings oor ontrouheid, is in die ouderdom van 79 oorlede, het Amerikaanse media Donderdag berig. Springer se program het ŉ internasionale treffer geword en was 27 jaar lank op die lug. Hy is vreedsaam by sy huis in Chicago oorlede ná “ŉ kort siekbed”, het ŉ familiewoordvoerder volgens TMZ gesê. Die woordvoerder het nie enige verdere besonderhede verskaf nie. TMZ berig Springer is ŉ paar maande gelede met pankreaskanker gediagnoseer, aldus anonieme bronne. The Jerry Springer Show is in 1991 vir die eerste keer uitgesaai as ŉ gewone kletsprogram wat fokus op maatskaplike kwessies en Amerikaanse politiek. Dit is gelei deur die – in daardie stadium – saggeaarde prokureur en voormalige politikus Springer, wat vir ŉ kort rukkie lank as die burgemeester van Cincinnati in 1977 gedien het. In ŉ poging om kykersgetalle ŉ hupstoot te gee, het Springer, die seun van Joods-Duitse immigrante, dinge ná ŉ paar jaar dramaties begin verander. Hy het op gewaagde en buitensporige inhoud begin fokus. In meeste episodes het gaste oor gesinsprobleme kom gesels en ontrouheid en ander oortredings onthul. Springer sou oënskynlik poog om as bemiddelaar op te tree, maar die vuiste het soms geswaai en gaste moes deur veiligheidswagte onder beheer gebring word. Die program was in die laat 1990’s een van die gewildste dagprogramme in die VSA en het selfs Oprah met kykergetalle geklop. Die program het in 2018 tot ŉ einde gekom.